雪中訪王定國感舊
作者：蘇轍
朝代：宋

paragraphs: 昔游都城歲方除，飛雪紛紛落花絮。
徑走城東求故人，馬蹄旋沒無尋處。
翰林詞人呼巨源，笑談通夜倒清樽。
住在城西不能返，醉卧吉祥朝日暾。
相逢却說十年事，往事皆非隔生死。
惟有飛霙似昔時，許君一醉那須起。
蘭亭俯仰迹已陳，黄公酒壚愁殺人。
君知聚散翻覆手，莫作吳楚乘朱輪。